Rasmus Lahnaviik
Ura > Seuraura

Lahnaviik on Kiekko-Vantaan kasvatti. Hän siirtyi juniorina sittemmin Jokereihin. Kaudella 2017–2018 Lahnaviik voitti tehoilla 14+25=39 seuran B-nuorten sisäisen piste- ja syöttöpörssin. Hänet valittiin kauden päätteeksi B-nuorten SM-sarjan toiseen tähdistökentälliseen. Kauden 2018–2019 Lahnaviik pelasi suurimmaksi osaksi Jokereiden A-nuorissa, joita hän edusti myös Junior Club World Cupissa. Lahnaviik vahvisti myös seuran B-nuoria, jossa hän voitti kauden päätteeksi Suomen-mestaruuden.
Huhtikuussa 2019 Lahnaviik teki Jokereiden kanssa kaksivuotisen ja kaksisuuntaisen KHL-sopimuksen. Hän pelasi kauden 2019–2020 kuitenkin lähes kokonaan seuran A-nuorissa, joiden toiseksi paras maalintekijä Lahnaviik oli 19 osumallaan. Hän voitti myös joukkueen sisäisen tehotilaston lukemalla +24. Lahnaviik pelasi kauden aikana myös yhden ottelun Jokereiden farmijoukkueessa, kasvattajaseuransa Kiekko-Vantaan Mestis-joukkueessa joulukuussa 2019.
Huhtikuussa 2020 Jokerit nimesi Lahnaviikin Kiekko-Vantaan Mestis-joukkueen vahvuuteen kaudeksi 2020–2021. Hän pelasi siellä suurimman osan kaudestaan ja teki varsinaisen tulokaskautensa aikana 21 runkosarjaottelussa tehot 1+2=3 ja viidessä playoff-ottelussa tehot 1+3=4. Lahnaviik pelasi alkukaudella myös Jokereiden A-nuorissa. Hänet nostettiin seuran KHL-joukkueen vahvuuteen 10. marraskuuta 2020 pelattuun otteluun SKA Pietaria vastaan, kun Jokereiden vakiokokoonpanosta oli suurin osa sivussa koronaviruskaranteenin vuoksi. Lahnaviik merkittiin joukkueen nelossentteriksi laidoilleen kaksi muuta debytanttia, Mathias Hänninen ja Eetu Mäki. Hän sai ottelussa jääaikaa kahdeksan minuuttia ja Lahnaviik keräsi teholukeman –3. Hän pelasi kauden aikana KHL:ssä neljä runkosarjaottelua ilman tehopisteitä.
Elokuussa 2021 Lahnaviik teki vuoden mittaisen sopimuksen Kiekko-Vantaan kanssa. Kuitenkin jo ennen kauden 2021–2022 alkua, syyskuussa 2021 hän siirtyi vuoden mittaisella sopimuksella monikansallisen Alps Hockey Leaguen itävaltalaisjoukkue RB Hockey Juniorsiin. Joukkuetta valmensi suomalainen Teemu Levijoki. Lahnaviik oli Red Bullin paras maalintekijä ja kolmanneksi paras pistemies tehoilla 24+16=40. Hän jakoi koko liigan maalipörssin neljännen sijan HC Fassan Daniel Tedescon ja HC Asiagon Michele Marchettin kanssa. Lahnaviik pelasi kauden aikana myös ICE Hockey Leaguen EC Salzburgissa kuusi runkosarja- ja yhden Mestarien liigan ottelun ilman tehopisteitä.
Kaudeksi 2022–2023 Lahnaviik siirtyi jatkamaan Alps Hockey Leaguen pelejään vuoden mittaisella sopimuksella itävaltalaiseen Kitzbüheler EC:hen. Hän oli tehoilla 16+25=41 joukkueen toiseksi paras pistemies maanmiehensä Joonas Niemelän jälkeen.
Lahnaviik siirtyi kaudeksi 2023–2024 vuoden mittaisella sopimuksella Tanskan Metal Ligaenin Frederikshavn White Hawksiin. Hän pelasi siellä 17 runkosarjaottelua tehopistein 4+5=9, kunnes Lahnaviikin sopimus purettiin yhteisymmärryksessä marraskuussa 2023, kun hän ei kokenut löytäneensä sopivaa roolia joukkueesta. Viikkoa myöhemmin Lahnaviikin uutisoitiin palaavan loppukauden kattavalla sopimuksella kasvattajaseuransa Kiekko-Vantaan Mestis-joukkueeseen.
Kaudeksi 2024–2025 Lahnaviik palasi Jokereihin jatkamaan Mestis-pelejään vuoden mittaisella sopimuksella.